રાત્રે સૂતી વખતે એ એના ઓરડાનું બારણું ભાગ્યે જ બંધ કરતો. ઉંમરના હિસાબે કાશીબા સૌથી વહેલાં જાગી જતાં. સાડા પાંચ વાગ્યે એ જાગે, એ પછી છ વાગ્યે વિભાકર જાગીને એમને ટહૂકો કરે એટલે કાશીબા ચા બનાવી આપતાં. આજે સાડા સાત સુધી વિભાકર બહાર ના આવ્યો એટલે કાશીબાએ એના રૂમમાં ડોકિયું કર્યું ત્યારે વિભાકરનાં નસકોરાંનો અવાજ રૂમમાં પડઘાતો હતો. બહારના અવાજથી એની ઊંઘમાં ખલેલ ના પડે એ માટે કાશીબાએ હળવે રહીને બારણું માત્ર અટકાડીને બંધ કરી દીધું.